****

**Аўторак,31 мая 2016,№41**

**Акт дабрыні і спагады**

***Выхаванцы Сенненскай школы-інтэрната сабраліся на прыступках ганка роднай установы адукацыі ў чаканні валанцёраў з Мінску. "Едуць, едуць", — радасна крычалі меншыя дзеці ўслед кожнай праязджаючай машыне. Дарослыя таксама не хавалі свайго хвалявання ў прадчуванні прыемнай сустрэчы.***

**Сяброўская**

**сустрэча**

Прадстаўнікі ПУП "БелТрансСпутник", якое спецыялізуецца на спадарожнікавай аналітыцы і лагістыцы транспарту, завіталі да дзяцей з падарункамі. Прадпрыемства выдаткавала 5 мільёнаў руб­лёў на рамонт інтэрнатаўскага мікрааўтобуса "Fiat Ducato". А на асабістыя грошы яго супрацоўнікі набылі спартыўны інвентар, прысмакі для дзяцей. Да акта дабрыні далучыўся ўвесь калектыў буйной кампаніі.

Гасцей у колькасці 12 чалавек на чале з кіраўніком прадпрыемства Ядвігай Тоўсцік запрасілі ў школьны музей "Беларуская хатка", створаны намаганнямі калектыву школы-інтэрната. Навучэнцы ў нацыянальным беларускім адзенні ўжо чакалі валанцёраў з "хлебам-соллю". Рыфмаванымі радкамі яны распавялі пра гісторыю рэчаў і посуду, што змя­шчаюцца ў экспазіцыі. Пасля чаго шаноўным гасцям было адве­дзена пачэснае месца на покуце хаты. Валанцёры пазнаё­міліся з побытам нашых продкаў, пачаставаліся сенненскімі прысмакамі ад школьнага кухара.

Наступным запланаваным мерапрыемствам стала невялікая канцэртная праграма "Вітаем сяброў!" пад кіраўніцтвам педагога-арга­нізатара Святланы Даўкшас і намесніка дырэктара па вучэбнай рабоце Алы Саржыцкай. Леанід Казлоў, дырэктар школы-інтэрната, падзякаваў прадстаўнікам ПУП "Бел­Транс­Спутник" за дапамогу, а, галоўнае, за ўважлівыя і чулыя адносіны да дзяцей. Ён нагадаў, што гэта не першая сустрэча: крыху раней, зноў-такі на грошы валанцёраў, для дзяцей была арганізавана экскурсія па Мінску з наведваннем дэльфінарыя, кафэ. У родную школу выхаванцы вярнуліся з падарункамі —мр3-плэерамі.

У сваю чаргу, кіраўнік прадпрыемства і па сумя­шчальніцтве арганізатар валанцёрскай дзейнасці Ядвіга Тоўсцік з хваляваннем у голасе адзначыла, што выхаванцы — гэта частка ўласнага жыцця супрацоўнікаў кампаніі, на якую яны не шкадуюць ні часу, ні цеплыні сваёй душы.

Падчас канцэртнай праграмы гучалі песні. Аднак, не ўсе прысутныя спадзява­ліся пачуць іх на розных мовах: беларускай, рускай і італьянскай. Удзельнікі танцавальнага калектыву "Асарці" падрыхтавалі нумар на ваенную тэматыку. Паказ калекцыі, экаадзення школьнага тэатра моды "Натхненне" перанёс прысутных на некалькі хвілін у казачны дзівосны свет.

**Чым жывеш,**

**інтэрнат?**

З непадробнай цікавасцю валанцёры ўспрынялі экскурсію па аб'ектах установы адукацыі. Госці пабывалі ў сталярнай і швейнай майстэрнях, дзе паназіралі за працай юных майстроў. Пасля заканчэння школы хлопчыкі атрымліваюць прафесію столяра. Дзяўчаты ідуць у дарослае жыццё таксама з пэўнымі навыкамі. Выхаванкі з задавальненнем прадэманстравалі пашытыя сваімі рукамі фартухі, кухоныя прыхваткі, сурвэткі і інш. Госці не прамінулі набыць вырабы, што прыйшліся даспадобы. У кабі­неце дадатковай адукацыі малодшыя школьнікі ўразілі прыгожымі самаробнымі сувенірамі, якія яны загадзя падрыхтавалі для мінскіх сяброў.

З будынка школы-інтэрната дэлегацыя перамясцілася на вуліцу. Па дарозе зазірнулі ў цяпліцы, дзе з рыдлёўкамі ў руках старанна працавалі школьнікі. Далей маршрут пралягаў праз домікі сацыяльнай адаптацыі, дзе валанцёраў з прыязнай усмешкай сустрэлі іх насельніцы — вучаніцы 11 класа. Пазнаёміўшыся з умовамі пражывання, валанцёры прыйшлі ў захапленне ад ідэі далучэння выхаванцаў да дарослага і самастойнага жыцця. Не меншую цікавасць выклікаў у іх агляд памяшканняў, дзе праводзяць свой вольны час усе астатнія школьнікі — прасторныя ўтульныя пакоі, сцены якіх упрыгожаны асабістымі фотаздымкамі і ганаровымі граматамі.

**Поўны разгром**

У рамках візіту валанцёраў быў запланаваны сяброўскі матч па міні-футболе. На школьным стадыёне сышліся дзве каманды з ліку гасцей і навучэнцаў школы-інтэрната. Для прадстаўнікоў сталічнага прадпрыемства, якія большую частку свайго часу праводзяць у офісе за камп'ютарам, было складана спаборнічаць з юнакамі, што сёлета сталі пераможцамі рэспубліканскага турніру "Футбол — твой сябар назаўсёды!" для дзяцей-сірот з дзіцячых дамоў, школ-інтэрнатаў і дзіцячых вёсак. Нягледзячы на моцную падтрымку сваіх балельшчыкаў, "БелТрансСпутник" усё ж такі не здолеў перамагчы і саступіў сваім праціўнікам.

**Майстар-клас**

Падсілкаваўшыся смачным абедам пасля га­дзіннай гульні ў футбол, госці з выхаванцамі разышліся па кабінетах. Для дзяўчынак валанцёрка Наталля Ярмоліна арганізавала майстар-клас "Школа "Візажыст". Старшакласніцы ўважліва слухалі і сачылі за кожным рухам госці. Парады па макіяжу суправаджаліся практычнымі дзеяннямі: на абранай мадэлі жанчына дэманстравала правілы нанясення касметыкі. Прыемнай нечаканасцю для дзяўчынак стаў падарунак ад валанцёра ў выглядзе дэкаратыўнай касметыкі.

У той жа час, у спартыўнай зале яе калега Вячаслаў Расоха праводзіў квэст-гульню для хлопчыкаў. Юнакам прыйшлося прая­віць сябе ў разнастайных конкурсах, паказаць сваю кемлівасць, спартыўны спрыт. Лепшыя каманды атрымалі ад валанцёра памятныя прызы.

**Час развітання**

Пад канец сустрэчы валанцёры разам з адміністрацыяй школы-інтэрната стварылі для ўсіх вучняў сапраўднае свята — у сталовай дзяцей чакаў салодкі стол. Валерыя Багданава ад імя школьнага самакіравання яшчэ раз падзякавала гасцям.

Хутка і непрыкметна праляцеў час, адведзены на прыемную сустрэчу, якога так не хапае ў жыцці. Вось толькі на дэфіцыт дабрыні, цеплыні і шчырасці ў той дзень не маглі паскардзіцца ні валанцёры, ні выхаванцы.

***Ганна КОРСАКАВА.***